**Carlos Humberto Ruiz Gutiérrez** (s. 15. syyskuuta 1979 Guatemala, Guatemala) on guatemalalainen jalkapalloilija, pelipaikaltaan hyökkääjä. Hän edustaa kotimaansa sarjassa pelaavaa Municipalia. Hän on Guatemalan maajoukkueen kaikkien aikojen paras maalintekijä.

Ruiz tunnetaan yleisesti lempinimellä El Pescadito (suom. *pieni kala*), jonka hän sai jo teini-ikäisenä tavastaan livahtaa puolustajien ohi.

Seurajoukkueura
---------------

Ruiz aloitti uransa kotikaupunkinsa Guatemalan seurassa Municipalissa 16-vuotiaana vuonna 1995. Vuonna 2000 hän käväisi kreikkalaisessa PAS Gianninassa, mutta palasi kuuden kuukauden jälkeen Municipaliin. Hän saavutti Municipalissa maansa mestaruuden keväällä 2000 ja syksyllä 2001.

Tammikuussa 2002 Ruiz siirtyi Pohjois-Amerikan Major League Soccerin Los Angeles Galaxyyn, jossa hän teki välittömän vaikutuksen kaudella 2002. Hän oli 24 maalillaan runkosarjan paras maalintekijä, ja hänet valittiin liigan arvokkaimmaksi pelaajaksi (*most valuable player*, *MVP*). Pudotuspeleissä hän teki kahdeksan maalia, joista viimeisin oli voittomaali MLS Cup -mestaruusottelussa New England Revolutionia vastaan. Kaudella 2003 Ruiz jakoi 15 maalillaan parhaan maalintekijän tittelin New Englandin Taylor Twellmanin kanssa.

Viikko ennen kauden 2005 alkua Ruiz siirtyi Dallasiin osana kauppaa, jossa Los Angeles hankki oikeudet Euroopasta takaisin MLS:ään palanneeseen Landon Donovaniin. Dallasissa hän vietti kolme kautta. Kaudeksi 2008 Ruiz palasi Los Angelesiin, mutta avausottelussa tullut polvivamma pilasi kauden heti alkuunsa. Kauden lopun hän vietti Torontossa.

Ruiz jätti MLS:n kauden 2008 jälkeen ja edusti sittemmin paraguaylaista Olimpiaa (2009), meksikolaista Pueblaa (2009–2010) ja kreikkalaista Arisia (2010–2011). Arisin kanssa hän pelasi myös Eurooppa-liigaa, jossa hän teki kolme maalia.

Helmikuussa 2011 Ruiz palasi kahden kauden tauon jälkeen MLS:ään, Philadelphia Unionin joukkueeseen. Hän oli kauden 2011 alkupuoliskolla joukkueen paras maalintekijä, mutta aika Philadelphiassa jäi lyhyeksi, sillä jo elokuussa 2011 hän siirtyi Meksikon toiseksi korkeimmalla sarjatasolla Liga de Ascensossa pelanneeseen Veracruziin.*lähde?*

Maajoukkueura
-------------

Ruiz debytoi Guatemalan maajoukkueessa 18. marraskuuta 1998 ystävyysottelussa Meksikoa vastaan. Ensimmäisen maalinsa hän teki 19. maaliskuuta 1999 Keski-Amerikan-mestaruusturnauksessa El Salvadoria vastaan, ja sittemmin hän on noussut maajoukkueen kaikkien aikojen parhaaksi maalintekijäksi. Juan Carlos Platan aikaisemman 35 maalin ennätyksen hän rikkoi kesäkuussa 2008.

Ruiz on pelannut vuosien 2002, 2006 ja 2010 MM-kilpailuiden karsinnoissa 30 ottelua, joissa hän on tehnyt 24 maalia. MM-kilpailuihin Guatemala ei ole selvinnyt. Alueellisista mestaruusturnauksista hän on esiintynyt vuosien 2002, 2003, 2005, 2007 ja 2011 Pohjois-Amerikan-, Keski-Amerikan- ja Karibian-mestaruusturnauksessa (CONCACAF Gold Cup) sekä vuosien 1999, 2003 ja 2011 Keski-Amerikan-mestaruusturnauksessa (Copa Centroamericana, aiemmin UNCAF Nations Cup).

Ruiz osallistui myös futsalin MM-kilpailuihin vuonna 2000.

Lähteet
-------

1. 1 2  Guatemala – Record International Players RSSSF. Viitattu 19.3.2011. (englanniksi)
2. 1 2  Ruiz Out to Capitalize on ’Great Opportunity’ with Union  24.2.2011. Philadelphia Union.  Arkistoitu 3.3.2011. Viitattu 19.3.2011. (englanniksi)
3. 1 2 3 4  Union Sign Forward Carlos Ruiz  23.2.2011. Philadelphia Union.  Arkistoitu 28.1.2015. Viitattu 19.3.2011. (englanniksi)
4. ↑  Carlos "el pescado" Ruiz  23.11.2010. Deguate.com. Viitattu 19.3.2011. (englanniksi)
5. ↑  Guatemala – List of Champions RSSSF. Viitattu 19.3.2011. (englanniksi)
6. ↑  Califf, Ruiz Hoping to Rekindle MLS Cup Magic  8.3.2011. Philadelphia Union.  Arkistoitu 8.3.2011. Viitattu 19.3.2011. (englanniksi)
7. ↑  Galaxy trade Ruiz to Dallas, Donovan returning to L.A.?  30.3.2005. USA Today. Viitattu 19.3.2011. (englanniksi)
8. ↑  Ex-MLS MVP Ruiz reportedly heading to Paraguay  30.1.2009. Sports Illustrated. Viitattu 19.3.2011. (englanniksi)[vanhentunut linkki]
9. ↑  Carlos Ruíz Mediotiempo.com. Viitattu 19.3.2011. (espanjaksi)
10. ↑  Στατιστικά Παικτών: ΑΡΗΣ Superleague Ελλάδα.  Arkistoitu 25.12.2010. Viitattu 19.3.2011. (kreikaksi)
11. ↑  Teams & Players UEFA. Viitattu 19.3.2011. (englanniksi)
12. 1 2 3 4  Carlos Humberto Ruiz – International Goals RSSSF. Viitattu 19.3.2011. (englanniksi)
13. 1 2  FIFA Player Statistics FIFA.  Arkistoitu 31.1.2015. Viitattu 19.3.2011. (englanniksi)
14. ↑  Rosters and Team Info CONCACAF.  Arkistoitu 9.6.2011. Viitattu 7.6.2011. (englanniksi)

Aiheesta muualla
----------------

* Kuvia tai muita tiedostoja aiheesta **Carlos Ruiz** Wikimedia Commonsissa

* Carlos Ruizin esittely Major League Soccerin sivustolla (englanniksi)